b'\n_START_ARTICLE_\nEndoplazminis tinklas\n_START_PARAGRAPH_\nEndoplazminis tinklas (lot. reticulum endoplasmaticum) \xe2\x80\x93 l\xc4\x85stel\xc4\x97s vienmembranis organoidas. Sudaro membraniniai kanalai, cisternos ir p\xc5\xabslel\xc4\x97s. Jie jungiasi, \xc5\xa1akojasi ir sudaro sud\xc4\x97tingas strukt\xc5\xabras. Endoplazminio tinklo membranos susijusios su branduolio apvalkalu bei kitais organoidais. Endoplazminis tinklas randamas beveik visose l\xc4\x85stel\xc4\x97se, kurios turi branduol\xc4\xaf; n\xc4\x97ra jo \xc5\xbeinduoli\xc5\xb3 subrendusiuose eritrocituose. Atrado 1945 m. K. Porteris.\n_START_SECTION_\nEndoplazminio tinklo sandara\n_START_PARAGRAPH_\nYra \xc5\xa1iurk\xc5\xa1tusis ir lygusis endoplazminis tinklas. \xc5\xa0iurk\xc5\xa1tusis arba gr\xc5\xabd\xc4\x97tasis endoplazminis tinklas yra aplip\xc4\x99s ribosomomis. Jo kanaluose kaupiasi l\xc4\x85stel\xc4\x97je susintetintos med\xc5\xbeiagos, kurios po to gali i\xc5\xa1eiti i\xc5\xa1or\xc4\x97n arba difunduoti \xc4\xaf citoplazm\xc4\x85. Susintetintos baltymin\xc4\x97s med\xc5\xbeiagos transportini\xc5\xb3 p\xc5\xabsleli\xc5\xb3 ne\xc5\xa1amos Gold\xc5\xbeio komplekso link._NEWLINE_Lygiojo endoplazminio tinklo membran\xc5\xb3 pavir\xc5\xa1ius lygus, be ribosom\xc5\xb3. Kepen\xc5\xb3 l\xc4\x85stel\xc4\x97se jis padeda sintetinti glikogen\xc4\x85, detoksikuoti vaistines med\xc5\xbeiagas. Skersaruo\xc5\xbei\xc5\xb3 raumen\xc5\xb3 lygusis endoplazminis tinklas svarbus praleid\xc5\xbeiant impuls\xc4\x85 i\xc5\xa1 i\xc5\xa1or\xc4\x97s \xc4\xaf miofibriles.'